जोशीमठ की तरह किन्नौर में भी दरक रहे पहाड़, विरोध कर रुकवाया हाइड्रो प्रोजेक्ट
Read the inspiring story of Amita Negi, a tribal girl who left her job to preserve the culture and tradition of Kinnaur, while also taking action to save the mountains and protect the environment. Discover how she made a difference in her community by standing up against a hydro project that threatened their way of life। वुमन भास्कर की "ये मैं हूं" सीरीज में आज जानिए ट्राइबल गर्ल अमिता नेगी की कहानी।
मैं अमिता नेगी आदिवासी हूं और किन्नौरा हमारी जनजाति है। लोग मुझे ट्राइबल गर्ल के नाम से जानते हैं। हिमाचल के किन्नौर में रहती हूं और यहां के कल्चर, परंपराओं, रीति-रिवाजों को सहेज रही हूं। दुनिया को उससे रूबरू करा रही हूं। अपने पहाड़ और प्रकृति को बचाने की मुहिम चला रही हूं।
वुमन भास्कर की "ये मैं हूं" सीरीज में आज जानिए मेरी कहानी...
मेरा बचपन हिमाचल के किन्नौर में बीता। दूसरे बच्चों की तरह मेरी बहुत सामान्य जिंदगी थी। पढ़ाई के लिए एक जगह से दूसरी जगह जाती रही। किन्नौर के हेडक्वार्टर रिकांग पिओ में दसवीं तक पढ़ी, तो 12वीं के लिए शिमला जाना पड़ा। फिर कांगड़ा के छोटे से गांव टांडा आ गई, जहां राजेंद्र प्रसाद मेडिकल कॉलेज से ग्रेजुएशन किया। तभी एक सीनियर ने दिल्ली के एम्स से कार्डियक परफ्यूजन में एमएससी करने का सुझाव दिया।
इस कोर्स में ऑलओवर इंडिया सिर्फ 6 सीट थीं, एंट्रेंस दिया तो चौथे नंबर पर रही। 2 साल पढ़ाई के बाद वहीं जॉब करने लगी। सब अच्छा था, करियर बन रहा था, बढ़िया सैलरी मिल रही थी, लेकिन मन नहीं लग रहा था। रोज सुबह 4 बजे से अस्पताल के बाहर हजारों मरीजों की लाइन लग जाती। हर तरफ बीमार, परेशान और दुखी लोग नजर आते। किसी के पास दूसरे के लिए वक्त ही नहीं।
यह देखकर पहाड़ याद आते, जहां की शुद्ध आबोहवा लोगों को इतना बीमार नहीं होने देती। पहाड़ पर लोगों का अपनापन, लगाव याद आता। तभी तय कर लिया था कि जिंदगी ऐसे तो नहीं बितानी।
क्वारंटीन में रहने के दौरान शुरू किया यूट्यूब चैनल
इसी बीच कोरोना आ गया। लॉकडाउन लगा तो कार्डिएक के पेशेंट आने बंद हो गए। हमारी छुट्टी हो गई। घरवालों के कहने पर किन्नौर आ गई। यहां 14 दिन क्वारंटीन में रहना था। वक्त काटने के लिए ट्राइबल गर्ल के नाम से यूट्यूब चैनल बनाया और वीडियो बनाकर अपलोड करने लगी। अपने कमरे की खिड़की से पहाड़ की खूबसूरती दिखाती। लोगों को वीडियोज पसंद आए। दर्शक गांव दिखाने की गुजारिश करने लगे।
इस तरह, मैंने किन्नौर के गांव, हमारे ट्रेडिशन, कल्चर से लेकर खेती के पारंपरिक तरीकों पर वीडियो बनाने लगी। लोगों का अच्छा रिस्पॉन्स मिला और मुझे भी बहुत फैसिनेटिंग लगा।
लोगों से जुड़ना बना टर्निंग प्वाइंट, मिला जिंदगी का मकसद
यही मेरे लिए टर्निंग पॉइंट साबित हुआ। हमारी संस्कृति बहुत समृद्ध है। हमारे कल्चर, बोली, वेशभूषा पर तिब्बत का बहुत असर है। लोकगीतों में हमारी पूरी कहानी होती है, हिस्ट्री, त्योहारों और संस्कृति के बारे में जानकारियां होती हैं, लेकिन यंगस्टर्स को इसके बारे में पता ही नहीं। मैंने देखा कि हमारी परंपराएं, रीति-रिवाज, संस्कृति को लोग धीरे-धीरे भूलते जा रहे हैं।
मैं भी बाहर ही पढ़ी हूं, मुझे भी अपनी परंपराओं के बारे में बहुत नहीं पता था। तब लगा कि इसे प्रिजर्व करने की जरूरत है। मैंने और एक्सप्लोर करना शुरू कर दिया। लोगों से जाकर बात करना, समझना और पढ़ना शुरू किया। इससे मेरी जानकारी भी बढ़ी। अपनी दादी से कहानियां सुनीं, इतिहास और रीति-रिवाजों के बारे में जाना। फिर उसे हिंदी में ट्रांसलेट किया, जो लोगों को बहुत पसंद आया।
बदल रही गांव के लोगों की सोच
मेरे पेरेंट्स ने मुझे कभी किसी काम को करने से नहीं रोका। हमेशा बाहर जाने, एक्सप्लोर करने के लिए प्रोत्साहित किया। लेकिन, जब दिल्ली से लौटकर वीडियो बनाने लगी, तो शुरू में पापा को लगा कि इतनी पढ़ाई के बाद मैं गांव लौट आई और ये सब कर रही हूं, लेकिन मम्मी को मुझपर भरोसा था। इसलिए उन्होंने पापा को मना लिया। दूसरे लोगों ने भी उनसे कहा कि आपकी बेटी बहुत अच्छा काम कर रही है।
अक्सर लोग बेटियों को बाहर नहीं निकलने देते, मैं ऐसे पेरेंट्स की सोच बदलना चाहती हूं। पहाड़ों पर बच्चे बड़े होते ही दिल्ली-मुंबई जैसे शहरों की तरफ भागते हैं। लेकिन, अब धीरे-धीरे लोगों को समझ आ रहा है कि गांव में रहकर भी बहुत कुछ कर सकते हैं, पैसे कमा सकते हैं। हमारे पास इंटरनेट जैसा बड़ा हथियार है।
किन्नौर पर भी जोशीमठ जैसा खतरा, युवाओं के साथ चला रही अभियान
इसी हथियार को अपनी ताकत बनाकर हम अब किन्नौर के पर्यावरण को बचाने की मुहिम भी चला रहे हैं। पहाड़ों पर प्रदूषण और कंस्ट्रक्शन बढ़ रहा है, जिसका बुरा असर जोशीमठ से लेकर किन्नौर तक दिख रहा है। किन्नौर में भी सरकार कई हाइड्रो प्रोजेक्ट्स चला रही है, जिससे पहाड़ खोखले हो गए हैं। यहां भी लोगों के घरों में दरारें आ रही हैं। पूरे के पूरे गांव ही दूसरे पहाड़ पर ट्रांसफर करने पड़ रहे हैं। आए दिन हादसे हो रहे हैं।
किन्नौर खत्म हो रहा है। एक-दो साल पहले कई गाड़ियां और बस एक बड़े लैंडस्लाइड की चपेट में आ गई, जिससे कई लोगों की जान चली गई। जिस इलाके में यह हादसा हुआ, वहां भी हाइड्रो प्रोजेक्ट्स चल रहे हैं। इसलिए किन्नौर के युवाओं के साथ इन हाइड्रो प्रोजेक्ट्स के खिलाफ "नो मीन्स नो" के नाम से अभियान शुरू किया। गांव-गांव जाकर लोगों को मुहिम से जोड़ा, रिकांग पिओ में बड़ी रैली निकाली।
विरोध को देखते हुए फिलहाल एक बड़े हाइड्रो प्रोजेक्ट पर सरकार ने काम रोक दिया है। यह हमारी बड़ी सफलता है। पूरे हिमालय के पहाड़ अभी बहुत कमजोर हैं। ऐसे प्रोजेक्ट्स तबाही लाने के सिवाय कुछ नहीं करेंगे।
पहाड़ को बचाने के लिए सोनम वांगचुक के सपोर्ट में बनाया वीडियो
सोनम वांगचुक के सपोर्ट में वीडियो बनाते समय कभी सोचा नहीं था कि वह वायरल हो जाएगा। जब सोनम वांगचुक ने भूख हड़ताल शुरू की, तो हम लोगों ने भी उनके सपोर्ट में सड़क पर उतरने की तैयारी की। लेकिन, उसी दिन 2 फुट तक बर्फ गिर गई। सारे रास्ते बंद हो गए। तब हमने तय किया कि जो जहां है, वहीं से बर्फ पर खड़े होकर वीडियो बनाए और सपोर्ट करे। पर्यावरण को बचाने के लिए सोनम वांगचुक ने बहुत बड़ी लड़ाई शुरू की है।
मेरी इस कहानी के बीच इस पोल पर भी अपनी राय देते चलिए...
...ताकि पहाड़ पर बोझ न बनें पर्यटक, प्रदूषण पर लगे कंट्रोल
क्लाइमेट चेंज होने का असर सब जगह दिख रहा है। लेह, लद्दाख टूरिजम का हब बन चुका है। इससे लोगों को तो रोजगार मिल रहा है, लेकिन पर्यावरण की अनदेखी से जो नुकसान हो रहा है, वह रुकना चाहिए। पर्यटकों की भीड़ पहाड़ पर बोझ न बने, इसका ख्याल रखना जरूरी है। लोग आते हैं, पानी के लिए प्लास्टिक की बोतल लेते हैं, पीकर वहीं फेंक देते हैं। थोड़ा आगे जाते हैं, फिर एक और बोतल ले लेते हैं।
इसलिए हम लोगों को अवेयर कर रहे हैं कि साथ आ रहे हैं, तो घर से एक बोतल, चम्मच, कटोरी और गिलास साथ लेकर आएं। इससे कितना प्लास्टिक बचा सकते हैं हम। टूरिस्ट आते हैं, जंगल में जाकर तेज आवाज में लाउडस्पीकर बजा देते हैं। यह भी नहीं सोचते कि पक्षियों और जीवों को कितनी परेशानी होती है। इसलिए लोगों को जागरूक करना बहुत जरूरी हो गया है।
